Dr. M.J. du Plessis Gereformeerde Kerk Bellville Datum: 25 September 2005. (oggend)
Sing vooraf: Skrifberyming 2-3:1
Na die wet sing ons tot lof van God Psalm 18:20.
Skriflesing: Lukas 2.
Teks: Lukas 2:31 en 38.
…omdat my oë u heil gesien het, wat U berei het voor die oë van al die volke— (Lukas 2:30-31 AFR53)
En sy het in dieselfde uur daar gekom en die Here geprys en van Hom gespreek met almal in Jerusalem wat die verlossing verwag het. (Lukas 2:38 AFR53)
Ek en u moet versiende wees.
Ons moet profeties die eindpunt van die verlossing kan raaksien.
Ons moet profeties die totale kerk wat in die hiernamaals voor die troon van God sal staan kan sien, soos wat dit saamgestel sal wees uit alle volke nasies en tale.
Maar ons moet nie met ons koppe so hoog in die wolke loop dat ons nie ons voete kan raaksien nie. Die Messias het ook gekom vir die mense van Jerusalem. Vir ons - vir elke dag.
Ons gaan in hierdie preek kyk na die betekenis van die profesie van Simeon. Die volgende aspekte daarvan word nader uitgewerk:
1. Die appél van die Heilige Gees op die ware gelowige.
2. Die verlossing van die Messias sluit alle volke in.
3. Die verlossing van die Messias is naby en persoonlik.
Daar was hierdie eenvoudige man in Jerusalem.
Sy naam was Simeon, wat beteken: verhoring.
Die Bybel vertel niks groots van hom nie. Vir die wêreld het hy nie getel nie.
Vir die Here was die man besonders, want die Bybel vertel dat hy Godvresend was.
Hy het regverdig en vroom gelewe.
Die woord beteken: om iets van die begin af goed te doen; om versigtig met iets om te gaan.
Uit die hoek van godsdiens gesien, beteken die woord: Om in alles wat jy doen jou oë op die Here te hou; om Godvrugtig te lewe.
Hy is deur die Here besonder bevoorreg omdat dit aan hom openbaar is dat hy die Messias sou sien voordat hy doodgaan.
Die Here het tevore aan hom geopenbaar dat die Here die Messias nog tydens sy leeftyd na die aarde toe sou stuur.
Die Heilige Gees het dit op 'n baie besondere manier vir Hom gesê: Hy sou die troos van sy volk sien (vgl. Jesaja 40: 1).
As gevolg van hierdie belofte het Simeon op die Messias gehoop en Hom ingewag, want hy het geweet van die heil wat deur die Messias tot stand gebring sou word.
Die Heilige Gees was op hierdie man. Dit beteken dat hy voortdurend onder die besieling van die Heilige Gees was.
Die Heilige Gees het hom laat dink en praat, en het hom gelei in sy doen en late.
Juis toe Josef en Maria met die Here in die voorhof van die tempel instap, was Simeon ook daar.
Die Heilige Gees het hom so gelei dat hy op hierdie manier die beloofde Messias kon ontmoet.
Simeon het dadelik geweet dat hierdie kind die Messias was, al was daar uiterlik baie dinge wat daarteen getel het dat Simeon die Here as Messias kon herken:
Dit is 'n kind wat in die tempel ingedra word.
Sy ouers handel met Hom ook volgens wetsvoorskrifte. Hy is dus soos alle ander kinders aan die wet onderwerp.
Daarby is dit 'n baie arm kind, want sy ouers kan nie eers vir Hom die standaard offer bring nie.
Dat hierdie kindjie die Messias was, moes Simeon net glo.
Hy kon dit net doen deur die werk van die Heilige Gees in hom.
Maar juis omdat hy dit kon regkry om so nou met God saam te leef dat hy sonder twyfel begryp het wat die Heilige Gees aan hom openbaar, het hy meteens die vrede van die Here ervaar.
Die mooie is dat daar by Simeon geen aarseling is nie. Hy vat dadelik die kindjie by Maria en hy loof en dank God vir die gawe van die Messiaskind.
Baie merkwaardig bely Simeon sy bereidheid om te sterf nadat hy die Messiaskind gesien het.
Hy kan nou in God se vrede insterf, want noudat hy die Kind gesien het, is die band losgeknoop wat hom nog op die aarde gehou het.
Deur die Here se genade het sy geloof en sy hoop oorgegaan in sien, want hy het sy Heiland gesien.
Hierdie selfde soort van appèl rus ook op ons,
want niemand van ons het die Here Jesus gesien gebore word of doodgaan nie,
en net so min het een van ons Hom uit die dood gesien opstaan.
In hierdie opsig is Simeon 'n navolgenswaardige voorbeeld: ons moet ook glo in wat die Heilige Gees aan ons openbaar, al het ons dit nie self gesien nie.
Simeon sê: Want my oë het U heil gesien.
Hy het die beloofde Heiland gesien.
Al het Jesus nog geen enkele wonderwerk gedoen nie, en al het Hy daar in die tempel geen majesteit rondom Hom gehad nie, het Simeon profeties reeds gesien hoeveel heerlikheid hierdie Messias vir die wat aan die Here behoort sou bewerk.
Dit is natuurlik so dat ons altyd die rus en die vrede van die Here ervaar wanneer die Here se beloftes oor ons vervul word.
Simeon het deur die werking van die Heilige Gees so 'n groot vergesig gehad dat hy kon sien hoe alle volke op die aarde ingetrek word in die versoening deur hierdie kindjie wat hy daardie dag in sy arms vasgehou het.
Simeon het dus die universele van die heil in Jesus Christus bely: Dit beteken dat Jesus nie net vir een enkele volk gekom het nie, maar vir almal uit alle volke wat Hom as Verlosser sou bely.
Daarmee het Simeon ook al voorspel dat alle volke die prediking van Christus sou hoor.
Sy profesie sê nie dat almal wat die heilsprediking hoor, dit gaan aanneem nie.
Uit alle volke gaan daar baie wees wat die evangelie gaan verwerp, maar daar gaan dié wees wat dit sal aanneem.
So gaan hierdie Messias die Godsvolk uit alle volke nasies en tale vergader.
Simeon het baie presies gesê wat die heil is wat bewerk gaan word:
'n lig tot verligting van die nasies en tot heerlikheid van u volk Israel. (Lukas 2:32 AFR53)
Dit beteken dat Jesus Christus oor die donker waarin die heidendom vasgevang is, die helderheid en klaarheid van die hemel laat skyn.
Hierdie lig van die evangelie stel die heidene in staat om weer die glans van die heerlikheid van God te kan sien (vgl. Lukas 1: 79 en Jesaja 9: 1).
Simeon profeteer toe verder dat die Here beskik het dat baie mense deur hierdie Kind sal opstaan.
Maar alles in die raadsplan van die Here is nie net genade nie, en daarom sê Simeon dit ook. Deur hierdie Kind gaan baie mense tot 'n val kom.
Die onverwagte en verrassende word ingelei met: kyk!
Dit is nie net heidene wat gaan val deur hierdie Kind se werk nie.
Baie van Israel gaan ook tot 'n val kom.
Kyk na die woordspeling. Iemand kan net val nadat hy op sy voete was.
Die bedoeling is dus dat die volk Israel wat meen dat die verbond van die Here soos 'n muur om hulle is, gaan val as hulle nie kan sien en glo dat die verbond wat met Abraham opgerig is in Christus nuutgemaak is nie.
Dit raak natuurlik ook die verwaandheid van mense.
Dink maar aan die geloofshooghartigheid van die Fariseërs.
Dit was juis hierdie mense wat tot bekering moes kom en die Messias moes aanvaar tot hulle verlossing, en wat dit toe nie gedoen het nie.
Daarom het die Here sy verlossing uitgesprei oor alle volke.
Die profesie van Simeon wys daarop dat die wat nie kennis van hulle nietigheid en sondeskuld en verlorenheid sal hê nie, nie sal kan deelneem in die verlossing wat deur hierdie Kind bewerk gaan word nie.
Sogenaamde hoë mense sal moet val.
Daarteenoor sal die wat nederig en ootmoedig is, opgehef word tot die ewige lewe en die ewige saligheid.
Paulus het na die dood van die Here Jesus dieselfde saak met ander woorde beskryf toe hy geskryf het dat die ou mens in ons tot niet moet gaan.
Ons hooghartigheid en eie krag en verwaandheid moet sterf, en dit moet plek maak vir 'n nuwe mens: een wat sy eie waarde voor God ken.
Dit is mense wat weet dat hulle net bestaan wanneer God hulle die voorreg gee om te kan lewe en wat dan elke oomblik van hulle bestaan vul met blydskap om deur die Here Jesus nuutgemaak te wees.
Die Kind sal 'n teken wees wat weerspreek sal word, gaan Simeon verder.
Daar sal baie wees wat sy Godheid en sy verlossingswerk gaan ontken.
Simeon profeteer verder oor dit wat Maria en die Here Jesus gaan oorkom.
Hy profeteer vir Maria dat daar 'n swaard deur haar eie siel sal gaan.
Dit hang saam met die deel van die profesie wat daarop wys dat hierdie Kind 'n teken sal wees wat weerspreek sal word.
Dit neem egter nie die feit weg dat mense telkens verwonderd was as hulle gehoor het dat God deur Hom verlossing vir die wêreld gaan bewerk nie.
Dink daaraan dat die engel vir Maria gesê het dat hierdie kind van haar die Seun van die Allerhoogste is.
Maar sy het bitter min daarvan gesien.
Al sê die Bybel dit nie, het daar dae gekom dat Maria gewonder het hoe al hierdie dinge met mekaar rym.
Die Bybel vertel dat Josef en Maria hulle verwonder het oor wat alles van die kind gesê is.
Dit was reeds vooruit aan Maria gesê wat van die kind sou word (vgl. Lukas 1: 31vv).
En hulle het by die herders groot dinge van hulle kind gehoor (vgl. Lukas 2: 9vv).
Sy het gesien hoe haar kind in armoede grootword.
Sy het gesien hoe Hy gesmaad en verag word.
Sy het jare later voor die kruis gestaan en gesien hoe hierdie Seun van die Allerhoogste daar hang en bloei in geweldige pyn.
Sy het vlak voor Hom gestaan toe Hy vir haar en Johannes gesê het dat Johannes voortaan haar seun sal wees.
Sy het Hom hoor skreeu dat God Hom verlaat het.
Dit was vir daardie dae dat Simeon se profesie betekenis gehad het.
Hulle kon nie die volle waarheid besef nie - trouens wie van ons sou besef wat die betekenis is van alles wat die Here deur Jesus gedoen het as dit ons kind was?
Simeon sê dan ook dat hierdie spanning wat veroorsaak word wanneer Jesus weerspreek word, en wanneer pyn en onbegrip deur o.a. Maria gaan, juis is om daardeur die gesindheid van mense aan die lig te bring.
Dit sal die dinge wat in mense se gedagtes omgaan, op die oppervlakte laat uitslaan, want sommiges gaan Jesus verag en verwerp.
Hulle gaan aantoon dat hulle nie kan aanvaar dat die Seun van God, wat verlossing moet bewerk, ook kan ly nie.
Ander sal die wonderbaarlike van God se genade kan begryp, naamlik dat God sy Seun laat sterf om verlorenes te red uit hulle sondes.
Dan was daar op daardie dag nog 'n profeet teenwoordig. Dit was 'n baie ou vrou wat 84 jaar oud was.
Sy was elke dag van vroeg af tot saans laat by die tempel besig met geloofsake.
Mens wonder wat haar betekenis eintlik is, want Simeon het mos nou al klaar geprofeteer dat die Here Jesus gekom het as Verlosser vir mense wat in Hom glo uit alle volke.
Dit is die interessante. Die Kind Jesus het vir haar persoonlike betekenis.
Ook Israel word van die donker van hulle ongeloof vrygemaak. Anna het hierdie aspek met haar woorde sterk beklemtoon.
Die twee verlossingsmomente, nl. dié van die heidene en dié van Israel moet nie van mekaar af losgemaak word nie.
Die twee loop saam, maar word net onderskei.
Die hele mensheid, vir sover as wat God hulle daartoe verordineer het, word deelnemers aan die heil in Christus.
Anna se plek in die Here se openbaring is om te wys dat die Here Jesus nie net vir volke in die algemeen of in die wydte gekom het nie. Hy het gekom vir elke individuele mens wat in Hom glo.
Die beginsel is nie anders as die een wat Simeon gestel het nie. Hy is deur die Heilige Gees gelei om na Jesus toe te gaan.
Sy was daar omdat sy altyd daar is met haar vas en gebede. Dit is dieselfde ding, want iemand wat vas en bid, is ook iemand wat deur die Heilige Gees gelei word. Jesus is dus daar vir elkeen van ons wat in en deur ons geloof lewe.
Die Messiaskind het 'n volwasse man geword wat in sy krag sy lewe afgelê het. Daar was baie ander gelowiges wat dit gesien het.
Waarom is Hy gekruisig? Sodat Hy uit die dood kon opstaan op die Sondag daarna en later het Hy hemel toe gevaar om vir ons blyplek te gaan gereedmaak.
Nou kan ons wat glo, in God se vrede insterf, want Hy het die bande van die dood oor ons losgeknoop.
Hierdie doodsbande was tot met die krusiging vir ons 'n belemmering, want dit het ons op die aarde vasgehou.
Dit was bande van die ewige dood en ons was baie bang daarvoor. Vir die ongelowiges is dit vandag nog so.
Maar deur die Here se genade het die kruisiging van die Here Jesus ons geloof en hoop laat oorgaan in sien, want na die hemelvaart het ons Heiland die Heilige Gees na ons toe teruggestuur.
Hy laat ons profeties vorentoe sien. So vér vorentoe dat ons ook die skare in die hiernamaals voor God se troon kan sien. Dit is 'n skare van alle volke en tale, en ons is ook daar.
Die Messias is 'n Lig tot openbaring van God se verlossing vir die heidene wat tot die geloof gekom het. Dit is ons.
Daarom moet daar besondere dankbaarheid by ons wees omdat die Here sy heerlikheid oor sy volk Israel so wyd oopgespan het, dat ons ook daarin 'n staanplek kon kry.
Dit beteken dat Jesus Christus oor die donker van die ewige verlorenheid waarin ons vasgevang was, die helderheid en klaarheid van die hemel laat skyn.
Hierdie kruisiging van die Seun van God stel ons in staat om weer die glans van die heerlikheid van God te kan sien.
Kom ons lewe nederig maar met vreugde, soos wat ons Here dit vra, en ons word daagliks bekeer, omdat die bloed van die Middelaar wat langs die kruishout afgeloop het ook vir ons tot die ewige opstanding was.